
ŠAKIŲ RAJONO SAVIVALDYBĖ

TARYBOS POSĖDŽIO 

PROTOKOLAS
2016-02-18 Nr. Tp-2

Šakiai


Posėdis įvyko 2016-02-18 1000-1130 val.


Posėdžio pirmininkas Juozas Bertašius.


Posėdžio sekretorė Inga Kanapeckienė.


Į rajono tarybą išrinkti 25 nariai (kvorumas – 13), posėdžio pradžioje dalyvauja 23 rajono savivaldybės tarybos nariai (registravimo žiniaraštis pridedamas, 1 priedas). 


Svarstant atitinkamus klausimus, dalyvauja svečiai ir kviestieji asmenys (sąrašas pridedamas, 2 priedas). 


Juozas Bertašius. Darbotvarkėje buvo 9 klausimai, tačiau komitetų metu sprendimo projektą Nr. 6 „Dėl dienos socialinės globos asmens namuose kainos patvirtinimo“ buvo pasiūlyta atidėti, dėl kainos skaičiavimo patikslinimo.  


NUSPRĘSTA. Patvirtinti posėdžio darbotvarkę su pakeitimais. 


BALSAVO: „už“ – 23 (vienbalsiai).
 
DARBOTVARKĖ:


1. Dėl rajono savivaldybės 2016-2018 metų strateginio veiklos plano patvirtinimo. 

2. Dėl rajono savivaldybės administracijos seniūnijų 2016 metų veiklos programų patvirtinimo. 

3. Dėl rajono savivaldybės 2016 metų biudžeto patvirtinimo. 

4. Dėl rajono savivaldybės Aplinkos apsaugos rėmimo specialiosios programos 2016 metų priemonių vykdymo sąmatos patvirtinimo. 

5. Dėl pritarimo sutarčiai ir įgaliojimo suteikimo. 

6. Dėl rajono kompleksinio teritorijų planavimo dokumentų sprendinių įgyvendinimo stebėsenos ataskaitos aprobavimo. 

7. Dėl rajono savivaldybės tarybos 2014 m. spalio 23 d. sprendimo Nr. T-296 „Dėl rajono savivaldybės tarybos 2010 m. spalio 28 d. sprendimo Nr. T-332 „Dėl vietos valdžios atstovų delegavimo į Šakių krašto vietos veiklos grupės valdybą“ papildymo. 

8. Dėl poeto Prano Vaičaičio metų paskelbimo. 

1. SVARSTYTA. Rajono savivaldybės 2016-2018 metų strateginio veiklos plano patvirtinimo klausimas.

Pranešėjas Vitas Girdauskas, Regioninės plėtros skyriaus vedėjas. 


Martinas Eimutis. Kalbant apie integruotą jaunimo politiką pasigendu informacijos kitose programose. Rengiant programas, norisi, jog ir kitose programose būtų išskirta tai, kas susiję su jaunimu. 


Vitas Girdauskas. Kitais metais rengiant programas koordinatoriai turėtų išskirti, kiek programose tenka lėšų jaunimui. 


Vaidas Balčiūnas. Sumažėjusi Regioninės plėtros ir bendruomeninių iniciatyvų programos apimtis. Kokios dėl to galimos pasekmės ateityje?


Vitas Girdauskas. 2015 metų biudžete šiai programai buvo skirta 25,38 proc., tai šiais metais - tik 8,3 proc. Vadinasi, yra sumažintas investavimas. 


Juozas Bertašius. Numatytas lėšas projektų koofinansavimui turėsime, nes priimtas Fiskalinės drausmės įstatymas neatsižvelgia į savivaldybių galimybes. Šiandien mes galėtume skolintis apie 4 mln. Eur, tačiau priėmus Fiskalinės drausmės įstatymą, galime skolintis tik 800 000 Eur. Kreipsiuosi į ministeriją, kad šis priimtas įstatymas galiotų tik prasiskolinusioms savivaldybėms. Šakių rajono savivaldybė gali koofinansuoti projektus, ir ši klaida turėtų būti ištaisyta. 


Kęstutis Smirnovas. Gal galite pakomentuoti Mokymosi visą gyvenimą ir sporto programoje išdėstytas 3.1.1. eilutėje lėšas? Šakių sporto klubui „Vytis“ skiriama 55 000 Eur, iš kurių 15 000 Eur savivaldybės lėšos. Vakar prašiau, jog būtų pateikta sutartis su Šakių sporto klubu „Vytis“, tačiau administracijos direktoriaus pavaduotoja pasakė, jog tokios sutarties nerado. Kokiu pagrindu šios lėšos skiriamos iš savivaldybės biudžeto?


Elvydas Pauliukėnas. „Zanavyko“ klubas remiamas jau daug metų. Šiais metais numatyta 15 000 Eur, tačiau jie dar nėra atiduoti, jie tik numatyti programoje.


Juozas Bertašius. Šiais metais krepšinio klubui numatyta mažiau lėšų, nei priklauso, tačiau atsiradus galimybei mes sumokėsime viską, kas priklauso. 


Kęstutis Smirnovas. Protokoliniuose nutarimuose yra kalbama apie sporto klubą „Zanavykas“, o šiais metais lėšos numatomos sporto klubui „Vytis“. Protokole taip pat yra numatyta, jog 60 proc. žaidėjų bus šakiečiai ir bus užsiimama vaikų ugdymu. Kadangi nematome sutarties, nežinome, kokie įsipareigojimai, tai sudėtinga kažko ir reikalauti. 


Laurynas Suodaitis. Kai yra rengiami aiškinamieji raštai, siūlyčiau parašyti, kiek investiciniai projektai duoda materialinės naudos. Turime koncentruotis į tuos projektus, kurie duotų grįžtamąjį ryšį. 


Iš posėdžių salės išvyko tarybos narys Edgaras Pilypaitis. Toliau posėdyje dalyvauja 22 tarybos nariai.   

NUSPRĘSTA. Pritarti sprendimo projektui (sprendimas Nr. T-49).


BALSAVO: „už“ – 18, „susilaikė“ – 4, „nedalyvavo balsavime“ – 1.


Į posėdžių salę grįžo tarybos narys Edgaras Pilypaitis. Toliau posėdyje dalyvauja 23 tarybos nariai. 


2. SVARSTYTA. Rajono savivaldybės administracijos seniūnijų 2016 metų veiklos programų patvirtinimo klausimas. 



Pranešėjas Vitas Girdauskas, Regioninės plėtros skyriaus vedėjas. Parengtos programos atitinka parengtą biudžeto projektą. 


NUSPRĘSTA. Pritarti sprendimo projektui (sprendimas Nr. T-50).


BALSAVO: „už“ – 23 (vienbalsiai).


Vaidas Balčiūnas. Praeitą kartą priėmėme klausimą, kad kai svarstant klausimus liečia daugumos privačius interesus, reikėtų priimti sprendimą dėl to, kad galime balsuoti.   
Juozas Bertašius. Jeigu yra toks pasiūlymas, siūlau balsuoti už tai, kad nepriimam bet kokio tarybos nario nusišalinimo balsuojant ir priimant savivaldybės biudžetą. 


NUTARTA. Dalyvauti sprendimo projekto „Dėl rajono savivaldybės 2016 metų biudžeto patvirtinimo“ svarstymo procedūroje ir klausimą spręsti iš esmės. 


BALSAVO: „už“ – 21, „susilaikė“ – 2.


3. SVARSTYTA. Rajono savivaldybės 2016 metų biudžeto patvirtinimo klausimas. 


Pranešėja Egidija Grigaitienė, Biudžeto ir turto skyriaus vedėja. Apsvarsčius komitetuose, siūloma iš Socialinės apsaugos programos 9227 Eur perkelti į Sveikatos apsaugos programą. Šios lėšos būtų skirtos prisidėti prie ligoninės sterilizacijos skyriaus remonto. 


Laurynas Suodaitis. Kokios dotacijos skiriamos ir Darbo rinkos politikos rengimo ir įgyvendinimo sporto klubui „Audra“ bei VšĮ „Motorsport.lt“?


Egidija Grigaitienė. Savivaldybės taryba yra patvirtinusi viešųjų darbų sąrašą, kurie gali būti atliekami per programą. Lėšos yra skiriamos pagal bedarbių skaičių ir pagal pateiktas paraiškas. Paraiškos teikiamos užklijuotuose vokuose. 


Laurynas Suodaitis. Kokius darbus įstaigos planuoja atlikti?


Egidija Grigaitienė. Tai viešųjų erdvių tvarkymas. 


Laurynas Suodaitis. Komisijos pirmininkė tegul pateikia informaciją, kokie darbai numatomi atlikti. 


Irena Haase. Kokias viešąsias erdves planuoja tvarkyti VšĮ „Motorsport.lt“?   


Valdas Stankūnas. VšĮ „Motorsport.lt“ prižiūri erdves, esančias aplink Šakių Valiulių tvenkinį. Tvarkoma aplinka, pjaunami krūmai, renkamos atliekos ir kt. 


Mindaugas Tarnauskas. Šios viešosios erdvės yra skirtos visuomenės poreikiams ir bet kas jomis gali naudotis?


Juozas Bertašius. Taip. 


Irena Haase. Ar Valiulių tvenkinys nėra privati teritorija? Beje, sporto klubui „Audra“ bei VšĮ „Motorsport.lt“, lyginant su anksčiau pateiktu sprendimo projektu, lėšos padidėjo. Kodėl?


Valdas Stankūnas. Valiulių vandens tvenkinys yra 32 ha ploto. Mūsų valdomas plotas yra 1 ha, kuris turi apie 100 metrų vandens juostos. 


Irena Haase. Kodėl šią teritoriją prižiūri VšĮ „Motorsport.lt“, o ne Šakių seniūnija?


Valdas Stankūnas. Todėl, kad mes esame tvenkinio nuomininkai. 


Egidija Grigaitienė. Anksčiau galėjo dalyvauti tik seniūnijos, dabar gali dalyvauti visi juridiniai asmenys. 


Laurynas Suodaitis. Ar tvenkinio nuomotojas nėra pats atsakingas už vandens juostų tvarkymą? Kokios yra viešos erdvės, kurias prižiūrės Šakių sporto klubas „Audra“. 


Kęstutis Smirnovas. Paraiškas teikti gali visi, tai leidžia įstatymas. Sporto klubas prižiūri Siesarties šlaitus. Privačiomis lėšomis yra atvežta žemių ir viskas sutvarkyta. 


Vaidas Balčiūnas. Tai yra viešos ir privačios partnerystės įgyvendinimas. Tai yra bendruomeniškumo skatinimas. 


Arvydas Šlėderis. Kad darbus reikia atlikti, visi sutinkame, tačiau kodėl pateikti skaičiai keičiasi per vieną naktį? Norėčiau pakalbėti apie atidėtą 6 sprendimo projektą. Kaip yra pateikiamos tarybai tvirtinti kainos? Kainos turėtų būti išanalizuotos Socialinės paramos skyriuje, taip pat siūlyčiau administracijai pakeisti kainų skaičiavimo aprašą. Lyginant kainas su respublikos vidurkiu, kaina - 3,05 Eur, o mūsų siūloma - 3,90 Eur. Šakių parapijos namai yra finansuojami 73 proc., Kudirkos Naumiesčio parapijos namai – 65 proc., Kukarskės globos namai – 100 proc. 


Edgaras Pilypaitis. Kalbant apie viešuosius darbus, jeigu mums būtų pateiktos praėjusių metų ataskaitos, mes matytume, kiek darbų yra atliekama ir tada mažiau kiltų klausimų. 


Mindaugas Tarnauskas. Kodėl sporto klubui „Audra“ ir VšĮ „Motorsport.lt“ finansavimas padidėjo?


Egidija Grigaitienė. Kadangi biudžetas buvo paviešintas anksčiau nei komisija skirstė lėšas, todėl yra neatitikimas. Kai buvo atplėšti vokai, tada ir paaiškėjo tikslios sumos. Biudžetas po kiekvieno pataisymo tarybos nariams nebuvo siuntinėjamas. 


Mindaugas Tarnauskas. Viso rajono savivaldybės biudžeto 57,4 proc. atitenka vien biudžetinių įstaigų darbuotojų atlyginimui bei socialinio draudimo įmokoms. Ar neturėtų savivaldybės administracija atlikti analizę ir kai kurias paslaugas atiduoti rinkai, kurios paslaugas teiktų pigiau. 


Juozas Bertašius. Šis darbas jau yra pradėtas. Visose biudžetinėse bei viešosiose įstaigose turi būti peržiūrėtas valdymas ir struktūra. Siekdami sutaupyti lėšų turime optimizuoti valdymą.


Egidija Grigaitienė. Prieš viešinant biudžeto projektą kiekvienas programų koordinatorius turėjo programą pristatyti komisijai. Jiems buvo suformuluoti uždaviniai, ką jie turi padaryti per šiuos metus, kad atsirastų lėšų investicijoms. 


Bernardinas Petras Vainius. Pasigendu informacijos apie pajamų struktūros detalizavimą arba galimybes didinti biudžeto pajamas. Administracija ir atitinkami skyriai dirbtų per metus, kad būtų galima kitais metais suformuoti rimtesnį biudžetą. Taip pat asignavimų valdytojai turėtų kasmet pateikti savo programą, kur jie gali sutaupyti ir daryti mažiau išlaidų. 


Mindaugas Tarnauskas. Ar nereikia galvoti apie tai, kad kai kurias paslaugas atiduoti rinkai?


Juozas Bertašius. Manau, jog tuo keliu reikia eiti. Jeigu konkurencijos nebus, tada nieko ir neturėsime. 


Romas Pukinskas. Ar negalvojama labiau apmokestinti bešeimininkio turto valdytojus? UAB „Šakių šilumos tinklai“ kreipėsi į visus tarybos narius ir nurodė, jog įmonė bankams per 2016 metus turi sumokėti apie 200 000 Eur. Savivaldybė nuo 2009 metų paskolų dengimui iš viso skyrė 370 000. Kaip galvojama apie šios problemos sprendimą ir tai gali įtakoti šilumos kainą augimui?


Egidija Grigaitienė. Nekilnojamo turto mokestis metus yra nerenkamas. Mokesčių surinkimas priklauso nuo to, kokį tarifą patvirtina taryba. Jeigu maksimalus gali būti 3 proc., tai ankstesniais metais buvo 0,7 proc. 2016 metams yra patvirtinta 0,6 proc. Tai yra tarsi parama verslui. Nekilnojamam apleistam turtui buvo patvirtintas maksimalus tarifas, bet ir tvirtinant tarifus žinojome, jog identifikuoti turtą yra problema. Mokesčių inspekcija apmokestina tik įteisintą turtą. Dėl „Šilumos tinklų“ kainos atsakyti negaliu, nes nežinau, kiek jiems įtakotų 74 000 Eur negavimas iš biudžeto. Ši bendrovė gali kreiptis į tarybą dėl garanto suteikimo. 


Edgaras Pilypaitis. Bet kurią paslaugą monopolizavus ji vis tiek pabrangs, todėl mums reikia turėti alternatyvas. Kai nėra monopolio, tada rinka šį tą ir sureguliuoja. Turime akylai stebėti, ką mums pateikia ir ką mes priimame.


Eglė Dragūnaitytė. Labai pasigendu prioritetų. Ar ne laikas būtų nusistatyti prioritetus? Šiame biudžete neįžvelgiu, kas mums svarbiau: Šakių ligoninė ar krepšinio klubas „Vytis“? Kai mes žinosime, kas yra svarbiausia, tada ten lėšas ir skirsime.  


NUSPRĘSTA:


1. Pavesti Viešųjų darbų įgyvendinimo ir darbdavių atrankos komisijos pirmininkei pateikti informaciją, kokius viešuosius darbus planuoja atlikti Šakių sporto klubas „Audra“ ir VšĮ „Motorsport.lt“. 


2. Pavesti rajono savivaldybės administracijai atlikti analizę dėl dalies paslaugų perdavimo rinkai. 


3. Pritarti sprendimo projektui (sprendimas Nr. T-51).


BALSAVO: „už“ – 20, „susilaikė“ - 3.

4. SVARSTYTA. Rajono savivaldybės Aplinkos apsaugos rėmimo specialiosios programos 2016 metų priemonių vykdymo sąmatos patvirtinimo klausimas. 


Pranešėjas Kęstutis Kuncaitis, Ūkio skyriaus vedėjas.


NUSPRĘSTA. Pritarti sprendimo projektui (sprendimas Nr. T-52).


BALSAVO: „už“ – 23 (vienbalsiai).

5. SVARSTYTA. Pritarimo sutarčiai ir įgaliojimo suteikimo klausimas.

Pranešėjas Elvydas Pauliukėnas, Švietimo ir sporto skyriaus vedėja.


NUSPRĘSTA. Pritarti sprendimo projektui (sprendimas Nr. T-53).


BALSAVO: „už“ – 22, „susilaikė“ - 1.


6. SVARSTYTA. Rajono kompleksinio teritorijų planavimo dokumentų sprendinių įgyvendinimo stebėsenos ataskaitos aprobavimo klausimas.

Pranešėja Vita Valaitienė, Architektūros ir urbanistikos skyriaus vedėja.  


Bernardinas Petras Vainius. Kokią naudą duoda ši stebėsena?


Vita Valaitienė. Šį dokumentą įpareigoja rengti teisės aktai. Prieš rengiant Bendrąjį planą turi būti atlikta ankstesniojo bendrojo plano stebėsenos ataskaita. Rengėjai yra parinkti viešųjų pirkimų nustatyta tvarka. Pagal šiuos stebėsenos duomenis ir pasiūlymus bus rengiami Bendrojo plano sprendiniai. 


Bernardinas Petras Vainius. Kaip su geležinkeliu?


Vita Valaitienė. Su geležinkeliu viskas gerai. Bendrajame plane tokia galimybė bus numatyta, taip pat bus numatytas Kudirkos Naumiesčio aplinkkelis.  


Mindaugas Tarnauskas. Nors rengėjas ir atrenkamas viešųjų pirkimų būdu, tačiau kokybė turėtų būti. Siūlyčiau, kad ataskaitą rengėjai pristatytų tarybai. 


Juozas Bertašius. Viešas šios ataskaitos pristatymas buvo.   


NUSPRĘSTA. Pritarti sprendimo projektui  (sprendimas Nr. T-54).

BALSAVO: „už“ – 15, „prieš“ – 2, „susilaikė“ - 6.

7. SVARSTYTA. Rajono savivaldybės tarybos 2014 m. spalio 23 d. sprendimo Nr. T-296 „Dėl rajono savivaldybės tarybos 2010 m. spalio 28 d. sprendimo Nr. T-332 „Dėl vietos valdžios atstovų delegavimo į Šakių krašto vietos veiklos grupės valdybą“ papildymo klausimas. 

Pranešėjas Juozas Bertašius, rajono savivaldybės meras. 


Tautvydas Šukys sprendimo projekto svarstyme ir balsavime nedalyvauja.  


NUSPRĘSTA. Pritarti sprendimo projektui (sprendimas Nr. T-55).

BALSAVO: „už“ – 21, „susilaikė“ – 1, „nedalyvavo balsavime“ - 1.

8. SVARSTYTA. Poeto Prano Vaičaičio metų paskelbimo klausimas.


Pranešėjas Edgaras Pilypaitis, rajono savivaldybės mero pavaduotojas. 


NUSPRĘSTA. Pritarti sprendimo projektui (sprendimas Nr. T-56).

BALSAVO: „už“ – 23 (vienbalsiai).
Posėdžio pirmininkas




Juozas Bertašius

Posėdžio sekretorė




Inga Kanapeckienė

